กองทุนฟินันซ่าตราสารหนี้คว้า5ดาว
บลจ.ฟินันซ่า ปลื้มกองทุนฟินันซ่า ตราสารหนี้ คว้า 5 ดาว กองทุนผลตอบแทนสูง ความเสี่ยงต่ำ
30 ม.ค. 2555

บลจ.ฟินันซ่า ปลื้มกองทุนฟินันซ่า ตราสารหนี้ คว้า 5 ดาว กองทุนผลตอบแทนสูง ความเสี่ยงต่ำ
นายธีรพันธุ์ จิตตาลาน  ประธานเจ้าหน้าที่บริหาร บริษัทหลักทรัพย์จัดการกองทุน (บลจ.) ฟินันซ่า เปิดเผยว่า กองทุนเปิดฟินันซ่า ตราสารหนี้ (FAM FI)  ได้รับการจัดอันดับ 5ดาว ซึ่งเป็นอันดับสูงสุดโดยมีเกณฑ์จัดอันดับคือผลตอบแทนของกองทุนที่สูงต่อเนื่องควบคู่กับความเสี่ยงของกองทุนที่ต่ำจากบริษัทมอร์นิ่งสตาร์ ซึ่งเป็นบริษัทชั้นนำของโลกในการจัดอันดับผลการดำเนินงานของกองทุนรวมทั่วโลก โดยด้รับการจัดอันดับเมื่อวันที่ 31 ธ.ค.2554
ทั้งนี้ หลังจากเข้ามาบริหารได้ปีกว่าและได้ปรับระบบของบริษัททั้งหมดให้พร้อมในการหารายได้  ตั้งแต่สายลงทุนจนถึงส่วนปฏิบัติการโดยในส่วนของสายลงทุนได้ออกแบบเกณฑ์และกลยุทธการลงทุนให้ตั้งเป้าหมายกองทุนทุกกองทุนอยู่ใน tier 1 หรืออยู่ในกลุ่มที่ผลงานดีที่สุดกลุ่มแรกจากจำนวนทั้งหมด 4 กลุ่มของกองทุนประเภทเดียวกัน
"เชื่อว่าปีนี้ผลตอบแทนของทุกกองทุนจะอยู่ในกลุ่มที่ดีที่สุด (Tier 1) ทั้งนี้กองทุนของเราส่วนใหญ่ที่ทำผลงานได้ดีจะเป็นกองทุนที่เพิ่งตั้งขึ้นใหม่ในปี 2553 ซึ่งมีอายุยังไม่ถึง 3 ปีจึงยังไม่เข้าเกณฑ์การวัดผลของบริษัทมอร์นิ่งสตาร์  แต่เชื่อว่าถ้าครบ 3  ปีมีโอกาสที่จะได้อันดับ 5 ดาวในหลายกองทุน"นายธีรพันธุ์ กล่าว